stanford-oval/wikipedia huggingface dataset:
רעמסס האחד עשר
קבורה

מתישהו במהלך תקופה בעייתית זו, רעמסס האחד עשר מת בנסיבות לא ידועות. בעוד שהכין לעצמו קבר בעמק המלכים (קבר KV4 (אנ')), הוא נותר בלתי גמור ומקושט רק בחלקו, שכן רעמסס האחד עשר קבע במקום זאת לקבור את עצמו הרחק מתבאי, אולי ליד ממפיס. אולם קבר פרעה זה כולל כמה מאפיינים יוצאי דופן, לרבות ארבעה עמודים מלבניים ולא מרובעים בחדר הקבורה שלו ופיר קבורה מרכזי עמוק במיוחד - באורך של יותר מ-10 מטרים - אשר תוכנן אולי כאמצעי אבטחה נוסף כדי למנוע שוד קברים. במהלך השושלת ה-21, תחת שלטונו של הכהן הגדול מתבאי, פינדג'ם הראשון (אנ'), שימש קברו המיועד של רעמסס האחד עשר כבית מלאכה לעיבוד חומרי קבורה מקבורות חתשפסות, תחותמס השלישי ואולי תחותמס הראשון. קברו של רעמסס האחד עשר נשאר פתוח מאז העת העתיקה ושימש כבית מגורים של קופטים.
מאחר שרעמסס האחד עשר נקבר במצרים התחתונה, סמנדס עלה למלכות מצרים, בהתבסס על המנהג הידוע שמי שקבר את המלך ירש את כס המלכות. מאחר שסמנדס קבר את רעמסס האחד עשר, הוא יכול היה לקבל את כתר מצרים באופן חוקי ולחנוך את השושלת ה-21 מעיר הולדתו בטאניס, גם אם הוא לא שלט במצרים התיכונה והעליונה, שהיו כעת למעשה בידי הכוהנים הגדולים של אמון בתבאי.
לקריאה נוספת

Darrell D. Baker, The Encyclopedia of the Egyptian Pharaohs, Volume I: Predynastic to the Twentieth Dynasty (3300–1069 BC), Bannerstone Press, London 2008, ISBN 978-1-905299-37-9, S. 334–336.
Christian Cannuyer, Encore la Date de l'accession au Thrône de Ramsès XI, GM 132 (1993), 19-20
Aidan Dodson, Afterglow of Empire, Egypt from the Fall of the New Kingdom to the Saite Renaissance, AUC Press 2012
Klaus Ohlhafer, Zum Thronbesteigungsdatum Ramses' XI. und zur Abfolge der Grabräuberpapyri aus Jahr 1 und 2 whm-mswt, GM 135 (1993), 59-72
Kim Ridealgh, A Tale of Semantics and Suppressions: Reinterpreting Papyrus Mayer A and the So-called 'War of the High Priest' during the Reign of Ramesses XI, SAK 43 (2014), 359-373
Ad Thijs, "Some observations on the Tomb-Robbery Papyri", in: A.I. Blöbaum, M. Eaton-Krauss, A. Wüthrich (eds), Pérégrinations avec Erhart Graefe, Festschrift zu seinem 75. Geburtstag (Ägypten und Altes Testament 87), 519-536
Edward Wente, The Suppression of the High Priest Amenhotep, JNES 25 (1966), 73-87
ביאורים

↑  הביטוי מתורגם בדרך כלל כ"תקופת ההתחדשות" או "תקופת הרנסאנס", חלק מתקופת שלטונו של רעמסס האחד עשר. בשנתו ה-19 הוא החל לספור מחדש, כששנה 1 של הווהם מסוט אולי זהה לשנת מלכותו ה-19, אך לפחות חופפת בחלקה.
1 2  העונה השלישית והאחרונה של לוח השנה המצרי, בערך בין 9 במאי ל-5 בספטמבר. כמו שאר העונות היא חולקה ל-4 חודשים ירחיים המסופררים מ-1 עד 4
↑  העונה הראשונה מתוך 3 של לוח השנה המצרי, בערך בין 11 בספטמבר ל-8 בינואר. כמו שאר העונות היא חולקה ל-4 חודשים ירחיים המסופררים מ-1 עד 4
הערות שוליים

↑  Erik Hornung, Rolf Krauss & David Warburton (editors), Handbook of Ancient Egyptian Chronology (Handbook of Oriental Studies), Brill: 2006, p.475
1 2  Ad Thijs, "Reconsidering the End of the Twentieth Dynasty. Part III: Some Hitherto Unrecognised Documents from the Whm Mswt," Göttinger Miszellen 173 (1999), pp. 175-192.
↑  Mark Collier, Aidan Dodson, & Gottfried Hamernik, P. BM 10052, Anthony Harris and Queen Tyti PDF, JEA 96 (2010), pp.242-247
1 2  Demarée, Robert J. (2023). "Two Papyrus Fragments with Historically Relevant Data". Rivista del Museo Egizio. 7. doi:10.29353/rime.2023.5078.
↑  ate Ramesside Letter 9 in "Late Ramesside Letters" by Edward F. Wente, The Oriental Institute of the University of Chicago, Studies in Ancient Oriental Civilization (SAOC) 33, University of Chicago Press, Chicago, Illinois, 1967. pp.11-12 & 37-38
↑  The High Priests of Amun at the End of the Twentieth Dynasty (אורכב 15.07.2014 בארכיון Wayback Machine) by Jennifer Palmer, Birmingham Egyptologial Journal (2014), pp.7-9
↑  Ad Thijs, "I was thrown out from my city" -Fecht's views on Pap. Pushkin 127 in a new light
↑  Ad Thijs, Pap. Turin 2018, the journeys of the scribe Dhutmose and the career of the Chief Workman Bekenmut, GM 199 (2004), pp.79-88
↑  see this book review by David Aston in Egyptian Archaeology, February 2014
| 0 | 1 | 2 |
| --- | --- | --- |
| הקודם: רעמסס העשירי | פרעוני מצרים | הבא: סמנדס (אנ') |
| --- | --- |
בקרת זהויות :  NLI: 987007387916805171  LCCN: n2006062207  VIAF: 33888420   WorldCat (עם VIAF): 33888420 
תבנית עם כרטוש שם שם הלידה של רעמסס 11
דגנים מלאים

פירוט על הרכב גרעיני חיטה. הקליפה נקראת גם סובין. מהעובר נובט הנבט.
לחם העשוי חיטה מלאה בלבד (ללא שיפון, או דגנים אחרים). ללחם חיטה מלאה יש, באופן טבעי צבע-חום בהיר.
דגנים מלאים הם גרעיני דגנים (כגון גרעיני חיטה), המכילים את גרעין הדגן במלואו, כלומר את ארבעת רכיבי הגרעין, הנקראים נבט, אנדוספרם, מעטפת פנימית, ומעטפת חיצונית (הנקראת גם "סובין"). זאת בניגוד לגרעינים מעובדים המכילים בדרך כלל רק את האנדוספרם.
מוצרים הנקראים מוצרי מזון מלא מיוצרים מקמח או גרעינים של דגנים מלאים. הדגן הנפוץ ביותר הוא החיטה אך נפוצים גם מוצרי מזון מלא מדגנים אחרים דוגמת כוסמין, שעורה, שיפון, שיבולת-שועל, אורז ועוד.
דוגמה למזון מלא נפוץ הוא לחם חיטה מלאה.
השפעות בריאותיות

גרעיני דגנים מלאים עדיפים מבחינה תזונתית על גרעינים מעובדים משום שהם עשירים יותר למשל בסיבים תזונתיים, נוגדי חמצון, חלבונים (במיוחד חומצת האמינו ליזין), מינרלים (כולל מגנזיום, מנגן, זרחן וסלניום) וויטמינים (כולל ניאצין, ויטמין B6 וויטמין E).
דגנים מלאים לא מעובדים הם בעלי מדד גליקמי נמוך משמעותית מדגנים לא מלאים, כלומר הפחמימות שבהם מתפרקות לאט יותר, ומשחררות גלוקוז באופן הדרגתי למערכת הדם. אולם יתרון זה לא בהכרח נשמר כאשר טוחנים את הגרעינים לקמח. קמח מלא בכל מקרה נחשב פחות מזיק עקב תכולת ויטמינים, מינרלים וסיבים תזונתיים גבוהה יותר.
בחוק לא קיימת אסדרה למונחים "קמח מלא" ו"דגן מלא", וכך נוצר מצב בו "חיטה מלאה" יכולה להיות עם סובין או ללא סובין (כלומר עם או ללא המעטפת החיצונית), כאשר הסובין עצמו יכול להימכר על ידי היצרנים הן כתוסף מזון עצמאי והן כמספוא במחיר גבוה יותר.
לפעמים החוק מחייב יצרני מזון להוסיף למוצריהם רכיבים של גרעינים מלאים כדי לפצות על התזונה החסרה של ויטמינים ומינרלים.
אחד הראשונים להמליץ על אכילה של דגנים מלאים במקום דגנים מעובדים היה הרופא הבריטי תומאס אלינסון.
הערות שוליים

↑  ובמינוח כמותי, 100% דגן מלא.
↑  כלומר חלקים הסמוכים לקליפת הגרעין.
↑  קמח לבן – האם הוא באמת נורא?, במדור "מאגר המדע" באתר של מכון דוידסון לחינוך מדעי, 4 ביוני 2015
| --- | --- |
בקרת זהויות :  GND: 4188576-4
ליילה זאנה

| --- | --- |

 לידה:  3 במאי 1961 (בת 63) דיארבקיר
 מדינה:  טורקיה
 מפלגה:  מפלגת הדמוקרטיה, מפלגת החברה הדמוקרטית
 בן או בת זוג:  מהדי זאנה (1975–?) 
 
 חברת פרלמנט טורקיה 1991–1994
 חברת פרלמנט טורקיה 2011–
 פרסים והוקרה
 פרס רפטו (1994)  פרס סחרוב לחופש המחשבה (1995)  פרס ברונו קרייסקי (1995) 
 
ליילה זאנה (Leyla Zana; נולדה ב-3 במאי 1961), היא פעילת זכויות נשים, זכויות אדם וזכויות אזרח, ופוליטיקאית כורדית, שנכלאה במשך 10 שנים בשל פעילותה הפוליטית, אשר על פי בית המשפט הטורקי הייתה כנגד אחדות המדינה. בעת שהייתה חברה במפלגת החברה הדמוקרטית, נאסר עליה להצטרף לכל מפלגה פוליטית במשך חמש שנים כאשר מפלגתה הוצאה מן החוק. בעקבות זאת, היא נבחרה כחברת פרלמנט עצמאית עבור מחוז דיארבקיר בתמיכת המפלגה לדמוקרטיה ושלום. מאז נעצרה עוד מספר פעמים וההאשמות נגדה ממשיכות.
ב-1995, בעת מאסרה, הוענק לה פרס סחרוב מידי הפרלמנט האירופי, אך לא יכלה לקבל אותו עד שחרורה ב-2004. היא גם קיבלה את פרס ראפטו לזכויות אדם ב-1994, כשקרן ראפטו הכירה בה כאסירה פוליטית בגין פעילותה הבלתי-אלימה למען זכויות אדם ואזרח של העם הכורדי בטורקיה ובארצות השכנות לה.
רקע

ליילה זאנה נולדה ב-1961 למשפחה מסורתית בכפר קטן בשם באצ'ה במזרח טורקיה. לה שלוש אחיות ואח. מגיל צעיר מחתה זאנה נגד הסדר החברתי הדתי הקפדני, והיא סירבה ללבוש כיסוי ראש לפני שנישאה, וגם לאחר מכן כיסתה ראשה למשך זמן קצר בלבד.
היא למדה בבית הספר היסודי רק למשך שנה וחצי, אז אביה השמרן הפסיק את לימודיה, מכיוון שלא האמין בחינוך לבנות.
בגיל 15 נישאה בכפייה לבן דוד של אביה, מהדי זאנה, המבוגר ממנה בעשרים שנה. כשאמרו לה שעליה להינשא, התפרצה על אביה והכתה בו באגרופיה - התנהגות לא אופיינית לנערות בחברה שלה. מאוחר יותר היא ציינה: "אינני מאשימה את משפחתי או את בעלי, אלא את התנאים החברתיים בכורדיסטן. את אלה עלינו לשנות."[דרוש מקור] באופן אירוני, היו אלה דווקא נישואיה למהדי, שהיה פעיל פוליטי כורדי, שאפשרו לה לשנות את מצבה האישי והחברתי. דרכו, למדה על היקף הדיכוי הפוליטי מצד המדינה, ועברה תהליך פוליטיזציה. לאחר שהזוג עבר לעיר דיארבקיר ב-1976, ילדה ליילה את בנם, רוניי. שנה לאחר מכן, נבחר מהדי לראשות העיר ברוב מוחץ.
ההפיכה הצבאית של 1980 הגבירה את הרדיפה של הכורדים בטורקיה. מהדי זאנה היה בין אלפי הפעילים הכורדים שנעצרו בשל דעותיהם הפוליטיים. נגזרו עליו שלושים שנות מאסר.
ליילה נשארה אם יחידנית לרוניי בן החמש, והייתה בהריון עם בתה, רוקן. במשך השנים הבאות, נדדה ממקום למקום כאשר העבירו את מהדי מכלא לכלא. כשביקרה אותו בכלא, השומרים הטורקים הכו אותה ואת ילדיה, ואסרו עליהם לדבר כורדית.
במהלך הזמן, למדה ליילה טורקית, ובעידודו של מהדי, גם התחילה ללמוד והוציאה תעודת בגרות.
היא המשיכה במעורבותה הפוליטית בתקופה זו, והתחילה לעבוד באגודה לזכויות אדם. פעילות זו חשפה אותה לאלימות נוספת, והיא אף נעצרה ועונתה ועברה השפלות מיניות.
קריירה > בחירתה והשבעתה לפרלמנט

ב-1991 היא רצה בבחירות הפכה לאשה הכורדית הראשונה (והיחידה) לזכות במושב בפרלמנט הטורקי. היא יצרה שערורייה כאשר היא דיברה בשפה הכורדית באולם הפרלמנט בעת השבעתה, דבר שהיה אז לא חוקי. השפה הכורדית הוצאה מן החוק גם לשימוש פרטי במשך עשרות שנים בטורקיה, ורק באותה שנה חזרה להיות חוקית לדיבור - אך עדיין נחשבה לבלתי חוקית במרחבים ציבוריים, לא כל שכן בפרלמנט עצמו. שבועתה כללה את המילים הבאות:
אני נשבעת על כבודי ובפני העם הטורקי הגדול, להגן על שלמותה ועצמאותה של המדינה, על אחדות העם והמולדת, ועל ריבונותם הבלתי מעורערת. אני נשבעת אמונים לחוקה. את שבועתי זו אני לוקחת בשם האחווה בין העם הטורקי לעם הכורדי.
השבועה ניתנה בטורקית, ורק המשפט האחרון - על אחוות העמים הטורקים והכורדים - בכורדית. מיד קמו קולות זעקה הקוראים למעצרה, וכן כינו אותה "טרוריסטית", "ספרטיסטית" ו"כורדית מטונפת". יו"ר הפרלמנט נבהל, ולבקשתו היא חזרה על השבועה בטורקית, אך גם מעשה זה לא הרגיע את הרוחות שקמו נגדה. מתנגדיה ראו בשימוש בכורדית הצהרת ספרטיזם, ועד מהרה היא הפכה לסמל בעיני הלאומנים הטורקיים. הם כינו אותה בתקשורת "מכשפת הספרטיזם", והם ראו בצעיף הראש שלה - בצבעי הדגל הכורדי - קריאה לנשק.
קריירה > הרשעתה ומאסרה

חסינותה הפרלמנטרית הגנה עליה במשך שלוש שנים, אבל ב-1994 הסיעות הלאומניות הצליחו לשכנע את הפרלמנט להסיר חסינות זו מחברי המפלגה הדמוקרטית. בדצמבר 1994, יחד עם עוד ארבעה חברי פרלמנט מהמפלגה, היא נעצרה והואשמה בבגידה ובהיותה חברה במפלגת הפועלים של כורדיסטן (PKK). האשמת הבגידה לא הובאה לבסוף בפני בית המשפט, וזאנה עצמה כפרה בהיותה משויכת ל-PKK. אך התביעה, בהסתמך על עדויות שכנראה הושגו תחת עינויים, הצליחו להביא להרשעתה, ולהרשעת עוד שלושה חברי פרלמנט ממפלגתה - חטיפ דיקלה, סלים סדאק, ואורחאן דוגאן. על כל אחד מהם נגזרו 15 שנות מאסר. ראש הממשלה טנסו צ'ילר (האישה הראשונה לכהן בתפקיד), הצדיקה את המהלך כ"הוצאת ה-PKK מהפרלמנט".
המפלגה הדמוקרטית הפכה לבלתי חוקית, וחבריה נאלצו לצאת לגלות.
זאנה אמרה על הרשעתה:
זוהי קונספירציה. מה אני מגנה עליו הוא ברור לחלוטין. אני לא מקבלת את כל ההאשמות האלה. ואם הן היו נכונות הייתי לוקחת עליהן אחריות, גם במחיר חיי. אני מגנה על הדמוקרטיה, על זכויות האדם, ועל אחווה בין העמים. ואמשיך לעשות כן כל עוד אני חייה.
היא הוכרה כאסירת מצפון על ידי אמנסטי אינטרנשיונל. ב-1994 הוענק לה פרס ראפטו (פרס זכויות אדם נורווגי), וב-1995 הוענק לה פרס סחרוב על ידי הפרלמנט האירופי. היא גם זכתה בפרס ברונו קרייסקי. ב-1998 עונשה הוארך בגלל מכתב שכתבה שהתפרסם בעיתון כורדי, אשר לכאורה הביע דעות בדלניות. בעת שישבה בכלא, היא פרסמה ספר בשם "כתבים מן הכלא'".
כשטורקיה בקשה חברות באיחוד האירופי, האיחוד דרש את שחרורה של זאנה על בסיס זכויות אדם, עמדה שהובהרה שוב ושוב, ובמיוחד בהענקת פרס סחרוב לחופש המחשבה.
ב-2001, בית הדין האירופי לזכויות אדם פסק נגד טורקיה לאחר בחינת המשפט של זאנה; אף על פי שטורקיה לא הכירה בהחלטה, בשנת 2003 עבר חוק הרמוניזציה חדש שאיפשר משפטים מחודשים בהתבסס על החלטות בית המשפט האירופי. בינתיים, ב-2002, יצא סרט בשם The Back of the World, בבימויו של הבמאי הספרדי-פרואני חביאר קורקוארה, שסקר את המקרה. באפריל 2004, במשפט חוזר לנאשמי המפלגה הדמוקרטית - שבתורם החרימו את רוב ההליכים - הרשעתם אושרה מחדש. אך ביוני 2004, לאחר שהתובע ביקש ביטול של פסק הדין של בית המשפט הקודם על תקן טכני, בית המשפט הגבוה לערעורים הורה על שחרורם של זאנה ועמיתיה - לאחר כמעט עשר שנות מאסר.
בזמן מאסרה, בעלה מהדי - ששוחרר מן הכלא קודם לכן - נאלץ להימלט מטורקיה תחת איום של מעצר מחודש. בנה הותקף וספג איומים, וברח בעקבות אביו. בתה נשארה עוד מספר שנים, אך לבסוף הצטרפה לבני משפחתה הגולים.
קריירה > המשך פעילות פוליטית

בינואר 2005, בית הדין האירופי לזכויות אדם העניק לזאנה ולכל אחד מהנאשמים 9000 € מן הממשלה הטורקית, ופסק שטורקיה הפרה את זכויותיה לחופש הביטוי. זאנה וחבריה הודיעו על הקמת התנועה לחברה דמוקרטית (DTH). ב-17 באוגוסט 2005, מפלגת החברה הדמוקרטית (DTP) נוסדה כמיזוג של מפלגת העם הדמוקרטית (DEHAP) עם DTH.
זאנה המשיכה את פעילותה למען זכויות אדם בטורקיה במסגרת המפלגה החדשה. אחת מהצעותיה השנויות במחלוקת היא ארגון מחדש של טורקיה לפדרציה בת מספר מדינות משנה, שאחת מהן תהיה כורדיסטן.
באפריל 2008, זאנה שוב נעצרה ונידונה לשנתיים בכלא על ידי השלטונות הטורקיים, בהאשמת "הפצת תעמולה טרוריסטית", כאשר אמרה בנאום, "לכורדים יש שלושה מנהיגים, מסעוד בארזאני, ג'לאל טאלבאני ועבדוללה אג'לאן". מסעוד ברזאני הוא נשיא המחוז הכורדי בעיראק, ג'לאל טאלבאני הוא נשיא עיראק אשר ממוצא כורדי, ועבדוללה אג'לאן הוא מנהיג PKK כורדי הכלוא בכלא הטורקי.
בדצמבר 2008, זאנה נידונה ל-10 שנים נוספות בכלא על ידי בית המשפט, שקבע שהיא הפרה את חוק אנטי-הטרור הטורקי בתשעה נאומים שונים. הוועדה האזרחית לטורקיה של האיחוד האירופי קראה לאיחוד האירופי ולקהילה הבינלאומית לנקוט בפעולה פוליטית וכן לגנות את טורקיה על הרשעה זו.
ב-28 ביולי 2009, בית המשפט הפלילי בדיארבקיר גזר על זאנה 15 חודשי מאסר בגלל נאום שהעבירה באוניברסיטת לונדון.
כל ההרשעות האלה בוטלו מאוחר יותר על ידי ערכאות משפטיות גבוהות יותר.
בדצמבר 2009, בית המשפט לחוקה של טורקיה הוציא את DTP מן החוק בשל התקשרותה לכאורה עם ה-PKK, וכתוצאה, נאסר על זאנה ויותר משלושים פוליטיקאים כורדים נוספים להצטרף לכל מפלגה למשך חמש שנים. אך החוק לא אוסר על החזקת תפקיד פוליטי, ולא מנע מהם להיבחר לפרלמנט כעצמאים או להימנות לתפקידים מנהליים.
כתוצאה, זאנה רצה לבחירות כעצמאית בבחירות הכלליות של 2011, ונבחרה לפרלמנט מחדש.
בעקבות ראיון בעיתון שבו אמרה זאנה שהיא מקווה שראש הממשלה רג'פ טאיפ ארדואן יפתור את הסכסוך הכורדי-טורקי, הוזמנה על ידו ב-1 ביולי 2012 לפגישה בלשכתו. דבריה בוטלו כ"נאיבים" על ידי המפלגה לדמוקרטיה ושלום (BDP), אך התקבלו כפתח לדיבור על ידי הממשלה הטורקית.
בנובמבר 2016, זאנה שוב נעצרה יחד עם מחוקקים אחרים מ-BDP/HDP, ושוב הואשמה בהשתייכות ל-PKK;והיא נעצרה פעם נוספת בפברואר 2017 בהאשמות דומות, חלק מגל מעצרים של פעילים ופוליטיקאים כורדים בין נובמבר 2016 ותחילת 2017. נכון ל-8 בפברואר 2017, היא שוחררה בערבות, וב-8 במרץ 2017 דווח בעיתוני המדינה שהתובע דורש שיגזרו עליה 20 שנות מאסר.
הערות שוליים

↑  "Rafto Prize Laureates". The Rafto Prize.
↑  Amy Goodman (10 ביוני 2004). "Kurdish Political Prisoner Leyla Zana Released After a Decade in Jail". Democracy Now!. {{cite web}}:  (עזרה)
↑  https://web.archive.org/web/20060212100408/http://www.amnestyusa.org/amnestynow/leyla.html Leyla Zana at Amnesty International
↑  "Pro-Kurdish politician Zana: Time to divide Turkey into states". Kurdish Aspect. 23 ביולי 2007. אורכב מ-המקור ב-2012-02-22. נבדק ב-2017-03-11. {{cite web}}:  (עזרה)
↑  "Kurdish Spokesperson and EUTCC Patron Leyla Zana Convicted to Ten Years in Prison by a Turkish Court". European Union Turkey Civic Commission. 6 בדצמבר 2008. אורכב מ-המקור ב-5 במרץ 2012. {{cite web}}:  (עזרה)
↑  "Turkish court sentences ex-MP for PKK propaganda". World Bulletin. 28 ביולי 2009. {{cite web}}:  (עזרה)
↑  "Kurdish Yargıtay Leyla Zana'nın hapis cezasını bozdu". Radikal. 21 ביוני 2011. {{cite web}}:  (עזרה)
↑  "Gul urges Kurds to show restraint over DTP closure". Press TV. 19 בדצמבר 2009. אורכב מ-המקור ב-2012-01-20. נבדק ב-2017-03-11. {{cite web}}:  (עזרה)
↑  "DİYARBAKIR İLİ SEÇİM ÇEVRESİ" (PDF). Supreme Electoral Council. אורכב מ-המקור (PDF) ב-2012-07-10. נבדק ב-2017-03-11.
↑  Turkey Leader’s Meeting with Controversial Kurdish Politician Raises Hopes
↑  Farooq, Umar. "Eight leaders of pro-Kurdish party arrested amid growing tension in Turkey". latimes.com.
↑  Turkish Prosecutor Demands 20 Years Prison for HDP’s Leyla Zana, nsnbc ìnternational, Mar 1st, 2017
| --- | --- |
בקרת זהויות :  BNE: XX1673904  BnF: cb125256686 (data)  GND: 120046245  ISNI: 0000 0000 7834 2466  LCCN: nr97023264  SNAC: w6r9239s  SUDOC: 034506969  VIAF: 79116556   WorldCat (עם VIAF): 79116556 
ליילה זאנה, 2010
ואוט וחהורסט

וַאוּט וֵחְהוֹרְסְט (בהולנדית: Wout Weghorst; שם מלא: ואוט פרנסואה מריה וחהורסט; בהולנדית: Wout François Maria Weghorst; נולד ב-7 באוגוסט 1992 בבורנה שבהולנד) הוא כדורגלן הולנדי המשחק באייאקס ובנבחרת הולנד בעמדת החלוץ. וחהורסט ערך את הבכורה שלו בנבחרת הולנד במרץ 2018, ומאז הוא ייצג אותה ביורו 2020, במונדיאל 2022, שם כבש שני שערים מכריעים ברבע הגמר מול ארגנטינה, וביורו 2024, בו כבש את שער הניצחון נגד נבחרת פולין בשלב הבתים. וחהורסט החל את הקריירה המקצועית שלו בליגת המשנה ההולנדית עם אמן. לאחר מכן שיחק בארדיוויזי באלקמאר, לפני שעבר לוולפסבורג הגרמנית ב-2018. לאחר שכבש 70 שערים ב-144 משחקים עבור וולפסבורג, הוא נרכש על ידי ברנלי מהפרמייר ליג בינואר 2022 תמורת סכום של 12 מיליון ליש"ט. לאחר שהקבוצה ירדה ליגה, הושאל וחהורסט לבשיקטאש הטורקית ולמנצ'סטר יונייטד מהפרמייר ליג.
וחהורסט הוא חלוץ עם סגנון משחק מיוחד. הוא משחק כחלוץ מטרה אך יידוע גם במשחק הלחץ הגבוה שלו, והירידות שלו למרכז המגרש לסייע בהגנה. בעונת 2021/2022 בפרמייר ליג, וחהורסט הפעיל בממוצע יותר לחץ על היריב ב-90 דקות מכל שחקן אחר בליגה. לחלוץ בגובה שלו זהו נתון מאוד חריג ונדיר.
קריירת מועדונים > קריירה מוקדמת

ואוט וחהורסט נולד בבורן, אוברייסל. הוא החל את הקריירה שלו במועדונים המקומיים RKSV NEO ו-DETO טוונטרנד. בשנת 2011 עבר לווילם II מהליגה ההולנדית הבכירה (ארדיוויזי). למרות שקיבל הזדמנות להיכנס לקבוצה הבוגרת, הוא לא הצליח להשתלב ושיחק רק בקבוצת המילואים.
ב-2012 חתם וחהורסט באמן מהליגה ההולנדית השנייה (הליגה ההולנדית השנייה). הוא ערך את הבכורה שלו במשחק נגד דורדרכט ב-10 באוגוסט. חודש לאחר מכן הבקיע את השער הראשון שלו בכדורגל המקצועי, בדרבי נגד ונדם, שנגמר בניצחון 2-1 לאמן. בעונת הבכורה שלו היה שותף וחהורסט ב-28 משחקי ליגה וכבש שמונה שערים. בעונה שלאחר מכן הבקיע 13 שערים ב-36 משחקים.
לאחר התקופה שלו באמן, חתם וחהורסט בהראקלס אלמלו מליגת העל ההולנדית בהעברה ללא תמורה.
ב-9 באוגוסט 2014 ערך וחהורסט את הבכורה שלו בארדיוויזי במדי הרקאלס במשחק ביתי שהסתיים בהפסד 0-3 לאלקמאר. הוא הבקיע את שער הבכורה שלו כבר בהופעת הבכורה, במשחק חוץ שהסתיים בהפסד 2-1 לאייאקס. וחהורסט סיים את עונת 2014/2015 עם שמונה שערים ב-31 משחקים וסייע להראקלס להישאר בליגה. בעונה העוקבת, 2015/2016, הבקיע 12 שערים ב-33 משחקים וסייע להראקלס לסיים במקום השישי ולהעפיל למוקדמות הליגה האירופית, הישג היסטורי עבור המועדון. וחהורסט היה מלך השערים של הקבוצה בעונה הזאת.
קריירת מועדונים > אלקמאר

לאחר עונה מוצלחת בהראקלס, וחהורסט חתם על חוזה לארבע שנים עם מועדון אלקמאר מהעיר אלקמאר בהולנד ביולי 2016, עם אופציה לעונה נוספת.
ב-7 באוגוסט, וחהורסט הבקיע את שער הבכורה שלו במדי אלקמאר בתיקו 2-2 מול הירנפיין. ב-24 באוקטובר, הוא הבקיע את שער הבכורה שלו באירופה בניצחון 1-0 בשלב הבתים של הליגה האירופית נגד קבוצת דאנדוק האירית. ב-2 בפברואר 2017, הוא הבקיע את הפנדל המנצח בניצחון 3-2 בפנדלים מול קבוצת הליגה השנייה קאמבור בחצי גמר הגביע ההולנדי. ב-30 באפריל, הוא פתח כחלוץ מרכזי בגמר הגביע ההולנדי 2017, שם הובסו אלקמאר 2-0 על ידי ויטסה באצטדיון דה קויפ ברוטרדם.
הוא סיים את עונתו הראשונה באלקמאר עם 18 שערים ב-49 משחקים בכל המסגרות.
לקראת עונת 2017/18 בארדיוויזי, מונה וחהורסט לסגן הקפטן תחת רון פלאר. הוא סיים את העונה כמלך השערים המשותף השלישי בארדיוויזי עם 18 שערים, בשוויון עם סטיבן ברחהאוס, ופער קטן מעלירזא ג'האנבח'ש וביורן יוהנסן בלבד, שכבשו 21 ו-19 שערים בהתאמה. הוא גם כבש תשעה שערים בשישה משחקי גביע הולנדי, וכבש בכל סיבוב בדרך לגמר, שם אלקמאר הובסה בפעם השנייה ברציפות, הפעם על ידי פיינורד.
קריירת מועדונים > וולפסבורג

ב-26 ביוני 2018, וחהורסט הצטרף לקבוצת הבונדסליגה הגרמנית וולפסבורג תמורת דמי העברה מדווחים של 10.5 מיליון אירו.
הוא ערך את הבכורה שלו במדי וולפסבורג במשחק הפתיחה של עונת 2018/2019 בבונדסליגה נגד שאלקה, וכבש את שער הבכורה שלו כבר במחזור השני בניצחון 3-1 על באייר לברקוזן. ב-16 במרץ 2019, רשם וחהורסט את השלושער הראשון שלו במדי וולפסבורג, והראשון של שחקן בקבוצה מאז מריו גומז באפריל 2017, בניצחון ליגה 5-2 על פורטונה דיסלדורף. הוא סיים את העונה עם שלושער נוסף במשחק הליגה האחרון של הבונדסליגה - ניצחון 8-1 על אאוגסבורג - שהעניק לו סך הכל 17 שערים, ובכך דורג במקום השלישי המשותף בטבלת מלך השערים של הבונדסליגה באותה עונה.
גם בעונת 2019/2020 בבונדסליגה הציג וחהורסט יכולת מרשימה וכבש 16 שערים בליגה. הוא כבש בסך הכל 20 שערים ב-43 משחקים, בין הבונדסליגה, הגביע הגרמני והליגה האירופית. עם 16 שעריו בליגה, אחד פחות מאשר בעונה הקודמת, השיג השחקן שוב את המקום ה-4 בטבלת מלך השערים בבונדסליגה. הוא היה 18 שערים אחרי מלך השערים לבנדובסקי, שכבש 34 באותה עונה. קבוצתו הגיעה למקום השביעי, והרוויחה מקום בפלייאוף הליגה האירופית 2020–2021.
ב-25 באוקטובר 2020, הוא הבקיע שער בניצחון 2-1 על ארמיניה בילפלד, ממהלך כדור חופשי שחזר על עצמו מאוחר יותר במהלך מונדיאל 2022.
בעונת 2020/2021, הוא הבקיע 20 שערים בבונדסליגה ו-25 שערים בכל המסגרות, וסייע ל"זאבים" לסיים במקום הרביעי ולהעפיל לליגת האלופות.
וחהורסט הבקיע שישה שערים ב-20 המחזורים הראשונים של עונת 2021/2022 בבונדסליגה לפני שהקבוצה נענתה להצעה עבור השחקן מקבוצת ברנלי האנגלית בחלון ההעברות של ינואר.
קריירת מועדונים > ברנלי

ב-31 בינואר 2022, וחהורסט חתם על חוזה לשלוש וחצי שנים בקבוצת ברנלי מהפרמייר ליג האנגלית תמורת סכום של 12 מיליון ליש"ט. הוא ערך את הבכורה שלו במדי הקבוצה ב-5 בפברואר, ושיחק את כל 90 הדקות בתיקו 0-0 מול וחהורסטפורד בטרף מור. וחהורסט הבקיע את שער הבכורה שלו עבור המועדון ב-19 בפברואר בניצחון 3-0 על ברייטון, וסייע לסיים רצף של אחד עשר משחקים ללא ניצחון עבור הקבוצה החדשה שלו. השער השני של וחהורסט בברנלי הגיע ב-17 באפריל, בתיקו 1-1 מול וסטהאם יונייטד.
ברנלי סיימה את עונת 2021/2022 במקום ה-18, מה שהוביל לירידה לצ'מפיונשיפ, כאשר וחהורסט הבקיע רק שני שערים ב-20 הופעות.
קריירת מועדונים > בשיקטש

ב-5 ביולי 2022, וחהורסט הושאל לקבוצת בשיקטש מהסופר ליג הטורקית עד סוף עונת 2022/23. הוא ערך את הבכורה שלו בליגה ב-6 באוגוסט בניצחון ביתי 1-0 על קייסריספור וכבש את שער הבכורה שלו בליגה ב-21 באוגוסט, עם השער הראשון נגד פתיח קארגומרוק בניצחון 4-1 של בשיקטש. ב-7 בינואר 2023, הוא הבקיע שער במשחקו האחרון במדי בשיקטש שהסתיים בניצחון 2-1 על קסימפשה.
ההשאלה שלו לבשיקטש בוטלה בינואר לקראת השאלה למנצ'סטר יונייטד, כאשר דמי השאלה של 3 מיליון ליש"ט חולקו בין ברנלי לבשיקטש. ב-13 בינואר, וחהורסט הושאל למנצ'סטר יונייטד עד סוף העונה. הוא קיבל את החולצה מספר 27 אותה לבש אחרון אלכס טלס. ב--18 בינואר, הוא ערך את הבכורה שלו בהרכבה בתיקו בחוץ 1-1 מול קריסטל פאלאס.